หุ้นเช้า14มิ.ย.สวิงปิดบวก 7.75 จุด
ตลาดหุ้นไทยเช้า 14 มิ.ย.เคลื่อนไหวในแดนบวก ปิดที่ 1,023.28 จุด เพิ่มขึ้น 7.75 จุด ท่ามกลางมูลค่าซื้อขาย 8,467 ล้านบาท
14 มิ.ย. 2554

ตลาดหุ้นไทยเช้า 14 มิ.ย.เคลื่อนไหวในแดนบวก ปิดที่ 1,023.28 จุด เพิ่มขึ้น 7.75 จุด ท่ามกลางมูลค่าซื้อขาย 8,467 ล้านบาท




ตลาดหุ้นเช้าวันที่ 14 มิ.ย.ที่ผ่านมา  ดัชนีหุ้นไทยเปิดด้วยความสดใส และมีแรงซื้อหุ้นตัวใหญ่เข้าต่อเนื่อง ดันดัชนีขึ้นไปถึงระดับ 1,022.67 จุด  เพิ่มขึ้นถึง 7.14 จุด หลังจากนั้นมีแรงขายทำกำไร ส่งผลให้ดัชนีอ่อนตัวลงเคลื่อนไหวแถว บวก 3-4 จุด   และมีแรงซื้อเข้าอีกระลอก ทำให้ดัชนีปิด ระดับ 1,023.28 จุด เพิ่มขึ้น  7.75 จุดหรือ 0.76% มูลค่าการซื้อขายรวม  8,467 ล้านบาท 
ตลาดหุ้นไทยปรับตัวขึ้นในทิศทางเดียวกันกับตลาดเอเชียที่ขึ้นยกแผงในการซื้อขายครึ่งวันเช้า   แม้ว่าจะมีข่าวลบ เรื่องสถาบันจัดอันดับ เอสแอนด์พีปรับ ลดอันดับเครดิตของกรีซลงรวดเดียว  3ขั้นเป็น CCC และคงมุมมองเชิงลบต่อกรีซ และราคาน้ำมันที่ปรับตัวลงอีก   1.94  เหรียญสหรัฐต่อบาร์เรล ปิดที่  97.04 เหรียญสหรัฐต่อบาร์เรลก็ตาม
ด้านนักวิเคราะห์บริษัทหลักทรัพย์ธนชาต คาดดัชนีจะ เคลื่อนไหวในกรอบ 1010-1020 จุด กรณีบวกมากกว่า 5 จุด หรือปิดสูงกว่า 1020 จุด จะเปลี่ยนเป็นทิศทางขึ้น ตลาดได้แรงหนุนจากหุ้นธนาคาร ปิโตรเคมี และสื่อสาร โดยยังแนะนำซื้อหุ้นบริษัทอินโดรามา เวนเจอร์ส(  IVL) ด้วยราคาพื้นฐาน 61.00 บาท เป้าหมายเทคนิค 54.00 บาท และรวมถึงหุ้นบริษัทปตท.เคมิคอล (PTTCH)และปตท.อะโรเมติกส์และการกลั่น(PTTAR) 
ด้านหุ้นที่มีมูลค่าการซื้อขายสูงสุดของวัน 5 อันดับแรก ประกอบด้วย บริษัท   แอดวานซ์ อินโฟร์เซอร์วิส(ADVANC)  ปิดที่ 98 บาท   +1.25 บาท   บริษัทปตท.(PTT) ปิดที่  333 บาท  +2 บาท  ธนาคารกรุงเทพ(BBL)  ปิดที่ 153.50 บาท เพิ่มขึ้น  1 บาท   ธนาคารกสิกรไทย(KBANK ) ปิดที่   112.50 บาท บวก 1.50 บาท และบริษัท โทเทิ่ล แอ็คเซ็ส คอมมูนิเคชั่น (DTAC)ปิดที่ 60.50 บาท บวก 1.75บาท
ส่วนบริษัท สาลี่ คัลเล่อร์(COLOR) หุ้นน้องใหม่ในตลาดหลักทรัพย์เอ็มเอไอ เข้าซื้อขายวันแรก ปรากฎว่าไม่ทำให้นักลงทุนผิดหวัง  เปิดกระโดดที่ 6.80 บาท และไล่ราคาขึ้นไป 7.75 บาทก่อนปิดที่ระดับ  7.35 บาท  แจกกำไรถึง 154.32% หรือหุ้นละ 4.46 บาท เมื่อเปรียบ  เทียบกับราคาเสนอขายที่  2.89 บาท